Referat af

**Generalforsamling i Fransklærerforeningen**

Fredag den 4. november 2016 kl. 18 - 20

På Institut Français, Studiestræde 5, 1455 København

I forlængelse af Journées pédagogiques på Instituttet.

Der blev i forbindelse med generalforsamlingen budt på en forfriskning og vi så nogle fine små film som var resultatet af en elevkonkurrence til profilering af faget – begge dele i anledning af Fransklærerforeningens 80 års jubilæum.

**Dagsorden:**1. Valg af dirigent og referent.

2. Årsberetninger.
3. Fremlæggelse af regnskab til godkendelse.
4. Fremlæggelse af budget, herunder fastlæggelse af kontingentets størrelse.
5. Behandling af indkomne forslag.
6. Valg af medlemmer til fællesbestyrelsen.
7. Valg af 2 revisorer.
8. Eventuelt.

**1. Valg af dirigent og referent.**

Formand for Fransklærerforeningen (FLF) Christine Léturgie bød velkommen. Det blev konstateret at generalforsamlingen var lovligt indkaldt da dagsordenen var udsendt rettidigt. Dirigent blev Henriette Dittmer og referent blev Marianne Villemoes.

**2. Årsberetninger.**

Formand Christine Léturgie fortalte om hovedpunkterne i årsberetningen. Den kommende gymnasiereform bliver sandsynligvis vedtaget, medmindre der kommer valg. Fransk står godt på papiret med gode muligheder for studieretninger. FLF var med i ”Ja til sprog”- konferencen i april, hvor mange deltog fra franskfagets forskellige niveauer. På en sprogstrategikonference i sidste uge gav FLF anbefalinger til ministeren om indholdet af en national sprogstrategi.

Det var en glædelig oplevelse den 29. april at Leon Aktor, formand for fransk fagudvalg i Sproglærerforeningen, på ambassaden modtog den franske orden ”Ordre des Palmes Académiques” for sit store arbejde for franskfaget.

I anledning af FLF’s 8O-års jubilæum afholdtes en nordisk konference i går, 3. november, med spændende udvekslinger om franskfagets status. Der kommer artikler herom i Fransk Nyt.

Kurser: Fagdidaktisk midtvejskursus afholdt i Middelfart i december 2015 var en stor succes, ligesom kurserne om den nye skriftlige eksamen. Kommende kurser vil dreje sig om brobygning, overgange, synlig læring og nye læreplaner. At fransk som noget nyt er rykket ned i 5. klasse i folkeskolen skal sikres med forskningsprojekter om tidlig sprogstart.

Universitetet: Kun København og Århus udbyder fransk, det ser trist ud med sprogfagene. Det bør adresseres i en national sprogstrategi.

Regionerne: Der blev afholdt årsmøde i januar 2016 for regionsrepræsentanterne med oplæg fra Connie Pedersen om fransk politik og Karen Østergaard om undervisningsmaterialer. Det er ikke sikkert at mødet fastholdes som en årlig begivenhed.

Fransk Nyt: Den nye redaktion består af Emmelie Pedersen og Elise Balmisse Thomsen. Da Emmelie venter sig, vil Iben Schneider indgå i redaktionen, hvilket også muliggør et øget fokus på HHX. Bladet vil udkomme mindst to gange om året med vægt på anvendelsesorienteret indhold.

HHX indkalder til årsmøde den 4. maj 2017 og er glade for med reformen at være blevet sidestillet med STX med hensyn til oprettelse af hold. CBS har lukket ned for sprog, der er ikke mange visioner. Men det arbejder vi for at ændre.

Det har været et år med meget travlhed for den nye bestyrelse, som har fået god hjælp af den gamle.

Spørgsmål og kommentarer: Lisbeth Verstraete fortalte at cand. ling. merc. - uddannelsen ikke længere har tolke- og translatørprofil, ligesom autorisationsordningen for tolke og translatører er afskaffet.

Leon Aktor gav udtryk for at det var dejligt at opleve den stribe unge der er kommet på banen i bestyrelsen, da det ikke var nogen selvfølge i dagens Danmark, og at det gav rigtig dejlig grund til optimisme.

Karin Rosenbom sagde at foreningen ser stærk ud udefra med et flot og stærkt Fransk Nyt.

Leon mente at tendensen i folkeskolereformen og gymnasiereformen tyder på at politikerne mener det alvorligt, at det går ikke, som det er gået i Danmark med sprogene. I det lange løb er der grund til optimisme. De højere læreanstalter vil få klare signaler om, at det ikke holder at lukke ned for sprog.

Christine Léturgie sagde at ministeren var ret klar: det skal føre til noget, og Maria Kindt fortalte at en artikel i Gymnasieskolen handlede om, at det var vigtigt med fødekæden.

Annette Gregersen sagde at det økonomiske parameter gør det sværere og sværere for de små fag. Men at det virker til at politikerne er ved at opdage hvor grelt det står til. Eleverne vælger spansk til, fordi de vælger tysk og fransk fra. Det er vigtigt at de ser sig selv som fortsættere, den enkelte elev bruger også faget som identitetsmarkør. Fokus skal være på såvel sproget som kulturen.

Leon fandt det glædeligt, at der i den kommende gymnasiereform ikke skelnes mellem tysk, fransk og spansk og at 2. fremmedsprog styrkes. Ordningen med fransk fra 5. klasse vinder frem.

Frank Østergaard tilsluttede sig Leons ord til den nye bestyrelse. Angående en national sprogstrategi er den tidligere regering (med Christine Antorini og Morten Østergaard) blevet skoset af Lykke Friis og Karen Ellemann. Men nu er der kommet voldsomme nedskæringer på 2 % om året. Roskilde Katedralskole udbyder fransk i en samfundssproglig studieretning med engelsk og spansk. Vi må være på mærkerne omkring oprettelsen af sproghold.

Christine fortalte at det er et ønske fra regeringen at styrke fransk og tysk i folkeskolen. Leon sagde at der for øjeblikket ikke er nogen læreruddannelse i spansk. Det er vigtigt at have is i maven i tre - fire år, indtil de første elever der har haft fransk fra 5. klasse kommer videre i systemet.

Årsberetningerne blev énstemmigt godkendt.

**3. Fremlæggelse af regnskab til godkendelse.**

Regnskabet fra 2015 (se dette) blev fremlagt af Mette Nørbjerg Yde Nielsen, med forskellige kommentarer:

Indtægter dækker bl.a. over indtægter fra Copydan, bladpuljen, kursusoverskud, og små indtægter. Posten Internationalt er ekstraordinær stor fordi FLF har været værter for et CEO - møde. Andre udgifter dækker over en støtte på 10.000 til DM i sprog. Forsikring er udgiften til FLF- medlemmer der rejser på konferencer i udlandet.

Regionalkurser i note 3: Der er afholdt et kursus om poetry-slam, hvor underskuddet er dækket af FLF, fordi der er overskud på andre kurser. Hensættelse af tab til debitorer dækker over at medlemmer, som ikke har betalt kontingent, vælger at melde sig ud.

Det samlede underskud var på ca. 60.000 kr. i 2015.

Der var ingen kommentarer fra de fremmødte. Regnskabet blev énstemmigt godkendt.

**4. Fremlæggelse af budget, herunder fastlæggelse af kontingentets størrelse.**

Mette fremlagde bestyrelsens forslag til budget for 2017, med 2016 og 2015 til sammenligning (se disse), med bl.a. disse kommentarer:

Dansklærerforeningens Hus er vores nuværende administrator. Bestyrelsen foreslår at der afsættes 5000 kr. til faglig udvikling, så bestyrelsesmedlemmer kan deltage i faglig udvikling som eksempelvis de aktuelle Journées Pédagogiques her på Institut Français. Det er forsvarligt fordi vi har likvide midler. Bestyrelsen har også besluttet at drøfte på næste bestyrelsesmøde, om vi vil blive med at budgettere med underskud. Man kunne eventuelt skære i nogle af udgiftsposterne, øge kontingentet, hverve nye medlemmer etc.

Der var følgende kommentarer: Karin forhørte sig om muligheden for sponsorer og reklamer. Elise svarede at der er reklamer i Fransk Nyt, at der har været henvendelser fra to-tre forlag, men at bladet ikke har nogen deciderede sponsorer. Der holdes et møde i december med henblik på at lægge en strategi for hvordan vi kan få flere penge i kassen. Frank sagde at kursuspengene har givet overskud og at underbudgettering ikke nødvendigvis er negativt, da det er bedre med masser af aktiviteter. Hvis alt andet glipper, kan man diskutere om Fransk Nyt skal fastholdes i papirformat. Elise fortalte at der var planer om at udkomme med et elektronisk eksemplar om året.

Kader Maikal udtrykte ønske om at bruge flere penge til aktiviteter på skolerne ligesom DM i sprog og f.eks. biografbilletter. Mette spurgte om præmiegaver skulle skrives ind i budgettet. Elise mente, at det var en god ide at lave elevkonkurrencer op til generalforsamlingen, som vi havde set et eksempel på ved starten af dagens møde. Leon syntes ikke at vi skulle blande den slags penge ind i det, som vi normalt kalder gaver, men i stedet kalde det profilering. Christine foreslog at afsætte f.eks. 5000 om året til formålet.

Budgettet blev énstemmigt godkendt med de 5000 kr. til profilering.

**5. Indkomne forslag.**

Der var ingen indkomne forslag.

**6. Valg af medlemmer til fællesbestyrelsen.**

For gymnasie/hf-fraktionen stillede fem kandidater op til de fire ledige pladser: Ulla, Maria, Mette, Elise og Emmelie. Ulla Pedersen, kursusansvarlig og ansvarlig for It, var på valg og ville gerne modtage genvalg. Maria Kindt, næstformand og ansvarlig for regionerne modtog ligeledes gerne genvalg. Hun fortalte om sit arbejde i Fagligt Forum, kontakten med fagkonsulenten og om afholdte oplæg og kurser. Mette Nørbjerg Yde Nielsen, kasserer og ansvarlig for regionerne, har været medlem af bestyrelsen i 4 år og ville også gerne modtage genvalg og fortsætte som kasserer. Elise Balmisse Thomsen ville gerne stille op som bestyrelsesmedlem, eller fortsætte som suppleant. Hun fortalte at hun interesserer sig for det internationale og nordiske samarbejde sammen med Kader, og for redaktionen af Fransk Nyt sammen med redaktør Emmelie Kristina Pedersen. Også Emmelie var på valg og modtog gerne genvalg.

Da der var fem kandidater til de fire pladser, foregik valget ved at deltagerne i generalforsamlingen skrev 4 navne på en seddel, som dirigenten Henriette indsamlede. Optællingen viste at Ulla, Maria, Mette og Elise var valgt til bestyrelsen, med Emmelie som suppleant.

For de videregående uddannelser var Lisbeth Verstraete på valg, modtog gerne genvalg og blev valgt.

For HHX var John Shaun Nolan på valg men ønskede ikke at genopstille. Iben Schneider stillede op som formand for HHX fraktionen og blev valgt med Lene Jensen fra Niels Brock som suppleant. Iben fortalte at hun nød at være med i FLF’s arbejde og at hun godt kunne tænke sig at Frankrig blev mere synligt i Danmark.

Der var to ledige pladser i bestyrelsen for fransklærere i grundskolen. Leon Aktor sidder der, men da han er gået på pension bød han yderligere kræfter velkommen. Alexis Gratpenche fra Kirkebjerg Skole i Vanløse og Karin Rosenbom fra Hellerup Skole viste interesse for pladserne og blev valgt.

Tillykke med valget og tak for indsatsen!

**7. Valg af 2 revisorer.**

Kirsten Kirkelund modtog genvalg.

Jytte Mulbjerg ønskede ikke genvalg. Frank blev valgt, da han tilbød sin hjælp for et år.

**8. Eventuelt.**

Kirsten Olmark fra Fåborg Gymnasium forhørte sig om mulige oplægsholdere til en fællestime om det franske valg. Elise foreslog Connie Pedersen, Frank nævnte Jean-Pierre Mabire og Luc Devismes.

Kader fortalte om sin drøm om at lave en stor facebook-gruppe for alle elever der har fransk i gymnasiet, ligesom Fransklisten for lærerne. Han har fået inspiration fra Norge og bød hjælp fra andre lærere velkommen.

Lisbeth mindede om sin kæphest: La Francophonie, at fransk ikke kun er Frankrig men det franske sprog, som der ses i diskussionen om CETA og Wallonien, og sagen om den marokkanske fiskehandler. Vi skal være opmærksomme på det stivnede billede af fransk og arbejde for at eleverne ikke hænger fast i stereotyperne.

Annette betonede vigtigheden af brobygnings-arrangementer. Når folkeskoleleverne har set ansigterne på fransklærerne på ungdomsuddannelserne er der større chance for at eleverne vælger faget.

Maria anbefalede at slå et stort brød op på skolerne, f.eks. spørge ambassadøren om han vil komme, og invitere privatskoler og grundskoler i området til at være med. Som sproglærere vil vi godt have en plads ved bordet. Sprogskole i Nice kan varmt anbefales.

Christine talte også om vigtigheden af brobygning. Fransklærerne sidder ofte alene på folkeskolerne, så det er godt at møde andre. Man kan starte med at invitere lærerne, det behøver ikke at være alle eleverne.

Elise fortalte om fællesarrangementer på Skanderborg Gymnasium og anbefalede at man varierede formen, for 3g, for 2 g, oplægsholderne udefra, julebingo etc. Hun anbefalede også en facebook-gruppe for fransklærere, og at man inviterede dem til skolen for at diskutere overgange.

Iben opfordrede til at melde sig ind i hendes facebook-gruppe, der hedder fransk musik.

Generalforsamlingen sluttede kl. 20 hvor formand Christine sagde tak for i dag.